Základné pojmy 

Informačné a komunikačné technológie (IKT).

Informačné a komunikačné technológie (IKT) je súhrn nástrojov a metód používaných pri práci s údajmi a informáciami. Sú to predovšetkým:

· Technické zariadenia a média

· Programy

· Komunikačné infraštruktúry

· Databázové systémy

Hardvér.

V dnešnom svete sme svedkami javu, ktorý nazývame informačná explózia. Práve počítač je určený na to, aby nám pomohol vyznať a orientovať sa v množstve informácií, ktoré nás zahlcujú a spracovať ich tak, aby sme ich mohli uplatniť v bežnom živote. Môžeme teda povedať, že počítač charakterizujeme ako zariadenie určené na spracovanie informácií. Informáciám hovoríme aj dáta. Najčastejšie sú to dáta vo forme textu alebo číselných údajov, ďalej rôzne obrázky, tabuľky, hudba a pod. Počítač je schopný vykonávať výpočty na základe postupnosti príkazov (programu).

Prostriedky, ktorými disponuje počítač môžeme rozdeliť na dve základné skupiny

· technické prostriedky, alebo hardvér (anglicky Hardware) 

· programové prostriedky, alebo softvér (anglicky Software) 

[image: image1.emf]Pod pojmom hardvér rozumieme všetky technické časti a zariadenia počítača. 

Hardvér je základom počítača (to je to, čo môžeme skutočne ohmatať, teda skriňa, klávesnica, obrazovka,...), nadstavbou je softvér, bez ktorého je počítač iba hŕbou neužitočného materiálu "bez života". To čo nazývame softvérom sú programy, ktoré napísali programátori a preložili do jazyka ktorému rozumie počítač. Práve tieto programy umožňujú spracovanie našich informácií na počítači.

Podľa spôsobu použitia rozlišujeme

1. Neprenosné počítače

Stolný počítač (Desktop) je klasický počítač PC (Personal Computer), ako ho väčšina používateľov pozná. Desktop pochádza z angličtiny a dá sa voľne preložiť ako „na stole“. Pod týmto pojmom sa väčšinou rozumie klasické PC, ktoré je možno používať samo o sebe. Tento termín sa používa na rozlíšenie jednotlivých typov počítačov – Notebook, PDA a Desktop sú najčastejšie kategórie, do ktorých sa počítače rozdeľujú.

Desktop je najrozšírenejší typ počítača. Používa sa pri riešení rôznych úloh, ako napr. kancelárske práce, práca s grafikou a videom, úprava fotografií, vývoj softvéru, alebo k vzájomnej komunikácií cez internetovú sieť.

Budeme venovať pozornosť termínu osobný počítač PC (Personal Computer), ktorý je určeným pre osobné použitie jednotlivcom. Tento názov vznikol v čase, keď boli počítače väčšinou veľké (sálové, strediskové a pod). Dnes je väčšina počítačov osobných, preto pod synonymom počítač rozumieme osobný počítač. Osobný počítač nahradil aj pojem počítačová zostava, takže pod pojmom PC rozumieme počítač s jeho vstupnými a výstupnými jednotkami.

Termín osobný počítač sa začal používať na konci sedemdesiatych a začiatkom osemdesiatych rokov minulého storočia, kedy sa prvé počítače dostali do domácností. Prechod zo sálového do domáceho prostredia spôsobil aj zmenu v chápaní počítača z vedeckého ponímania (počítač na vedecké výpočty) na zábavné zariadenie. Dnešné osobné počítače sa v prvom rade používajú ako domáce zábavné elektrospotrebiče s prístupom na internet, schopnosťou prehrávať a modifikovať multimediálny obsah, slúžia tiež ako spojivo medzi ďalšími zariadeniami – prehrávačmi hudby, filmov, fotoaparátmi, televízorom a pod. Slúžia aj ako sklad multimediálneho obsahu (fotografie, hudba, filmy, texty a pod.).

2. Prenosné počítače

Notebook je označenie najčastejšieho typu prenosného počítača. Spočiatku sa používal pojem Laptop. Kým výraz Notebook možno preložiť ako zápisník či diár, Laptop vyjadruje možnosť ukladania na kolená alebo do lona. Používa sa však pojem prenosný počítač, ktorý najlepšie vystihuje na čo je Notebook určený. Prípadne sa v hovorovom štýle uplatňujú aj pôvodné anglické pojmy, z nich Laptop však už zriedkavo. Hlavný rozdiel prenosných počítačov oproti stolovým PC spočíva v ich kompaktnej stavbe a miniaturizácii komponentov, aby sa Notebooky dali prenášať. Z toho potom vyplývajú aj isté obmedzenia. Ide napríklad o použitie špeciálnych procesorov a rôznych hardvérových i softvérových riešení na zníženie spotreby energie pri práci s akumulátormi.
Notebook obvykle stojí viac ako stolový počítač s podobnou konfiguráciou. Výkon je obvykle nižší ako v prípade porovnateľného stolového počítača, a to kvôli kompromisom nutným na udržanie nízkej hmotnosti a spotreby.

Tablet PC je osobný prenosný počítač (mobilný počítač) s dotykovou obrazovkou zhruba veľkosti Notebooku, tvorený najmä relatívne veľkým integrovaným dotykovým displejom (spravidla tabletom) a niekedy sekundárne doplnený klávesnicou. Umožňuje teda používateľovi pracovať na počítači primárne so snímacím hrotom (angl. styllus), digitálnym perom alebo prstom. Tablet PC je zvyčajne vybavený aj špeciálnym softvérom na rozpoznávanie rukopisu.

Priame ovládanie počítača dotykovou obrazovkou je veľmi užitočným nástrojom zrýchľujúcim hlavne grafické úkony a ak je v rovnakom čase k dispozícii i klávesnica umožňujúca zadávanie textu je zariadenie ako celok výrazne efektívnym nástrojom. Pre používateľov so zdravotným postihnutím, ktorí nemôžu používať klávesnicu je ovládanie perom možnou alternatívou.
K prenosným počítačom patrí aj PDA
[image: image4.emf]PDA (personálny digitálny asistent) často nazývaný aj vreckový počítač, je prístroj, ktorý zväčša nemá klávesnicu a ovláda sa pomocou dotykového displeja a pera nazývaného styllus. Operačné systémy v PDA podporujú niektoré formáty ako bežné PC napr. MS Word a MS Excel dokumenty.

Pre PDA sa používa viacero operačných systémov. Medzi najpoužívanejšie patrí PalmOS (takéto PDA sa nazývajú Palmy) a Windows Mobile (PDA sa označujú ako Pocket PC). Vzhľadom na odlišné operačné systémy nie sú aplikácie pre tieto platformy vzájomne kompatibilné. Ako pamäťové média sa používa pamäťová karta. Pri porovnaní s prenosným, alebo osobným počítačom poskytuje užívateľovi iba základné možnosti. Najčastejšie ho užívatelia používajú ako organizér a poznámkový blok.
Hlavné časti počítača, 

· základná doska

· procesor – centrálna procesorová jednotka CPU

· operačná pamäť RAM – pamäť s priamym prístupom

· trvalá pamäť ROM

· pevný disk (HDD)

· grafická karta

· zvuková karta

· sieťová karta

· CD alebo DVD mechanika

Von Neumanova schéma počítača

Základná doska (Motherboard)

Základnou súčasťou každého PC je základná doska. Na ňu sa pripájajú ďalšie zariadenia a dosky/karty a hlavne procesor. Základná doska býva navrhovaná pre kombináciu určitých procesorov s určitými typmi zbernice, operačnej pamäte a iných častí, t.j. na danú základnú dosku nemožno umiestniť ľubovoľný procesor. Súčasťou základnej dosky je zbernica a zásuvky (sloty) pre prídavné dosky.

Procesor (CPU - Central Procesor Unit)

Procesor je „srdcom a mozgom“ počítača, je miestom, kde sa vykonávajú výpočtové operácie. Z funkčného hľadiska plní dve dôležité úlohy. Predovšetkým vykonáva aritmetické a logické operácie (ALJ) a je hlavnou riadiacou jednotkou, ktorá postupne číta inštrukcie spracovávaných programov, interpretuje ich a realizuje nimi určené operácie.

Procesory dodávajú firmy Intel a AMD.

Výkonné počítače sú vybavené dvoma i viacerými procesormi a sú schopné paralelne spracovávať údaje. 

Rýchlosť procesora sa meria v GHz (gigahertz) a udáva výkon celej počítačovej zostavy.

Pamäte počítača

Základné rozdelenie pamätí počítača

· pamäte vnútorné, ktoré sú k dispozícií určeným komponentom počítača a používateľ s nimi pracuje len nepriamo (operačná pamäť RAM, registre, ROM video pamäť grafickej karty, pamäť má aj tlačiareň a iné periférie)

· pamäte vonkajšie, ku ktorým má prístup používateľ (pevný disk HDD, CD, USB,...)

Poznáme aj ďalšie rozdelenie pamäti:

· s priamym prístupom, ktoré umožňujú rýchle vyhľadávanie na základe ich umiestnenia - adresy, (operačná pamäť RAM, disky)

· permanentné, trvalé, ktoré uchovávajú údaje aj v čase keď počítač nepracuje (ROM, CMOS, magnetické a optické disky)

· dočasné, ktoré svoj obsah po vypnutí počítača nenávratne strácajú (Operačná pamäť RAM, video pamäť)

Operačná pamäť RAM (Random Access Memory)

Operačná pamäť je umiestnená na základnej doske PC. Je to pamäť s priamym prístupom, určená na čítanie a zápis spracovávaných údajov. Kapacita je udávaná v GB a výrazne ovplyvňuje rýchlosť a výkon počítača.

Trvalá pamäť ROM (Read Only Memory)

Je to pamäť len na čítanie. Jedná sa o pamäť trvalú  informácie sú v nej uchovávané stále aj po vypnutí počítača.

Pevný disk HDD (Hard Disk)

Neprenosné magnetické médium zabudované v počítači. Je určený na uchovávanie veľkého objemu dát. Umožňuje záznam, prepis a čítanie údajov.

Bežné vstupno/výstupné zariadenia:

Vstupné:

klávesnica, myš, skener, mikrofón, pákový ovládač (joystick), TouchPad, TrackBall, web kamera, digitálna kamera, svetelné pero, a pod.

Výstupné:

obrazovka, tlačiareň, ploter, reproduktory a pod.

Vstupno/výstupné:

dotyková obrazovka

Bežné vstupno / výstupné porty, ako sú: USB, sériový, paralelný, sieťový port, FireWire.

K počítaču nevyhnutne potrebujeme pripojiť periférne zariadenia, predovšetkým klávesnicu, myš, tlačiareň, ale aj modem a iné. Pre interakciu s používateľom a komunikáciu s prídavnými zariadeniami slúžia vstupno/výstupné porty.

Všetky počítače sú štandardne vybavené niekoľkými USB portami. Je to univerzálna sériová zbernica, ktorá zjednocuje všetky porty a na ktorú môžeme pripojiť väčšinu zariadení, najčastejšie klávesnicu, tlačiareň, USB kľúč, fotoaparát, externý pevný disk a ďalšie. Všetky počítače sú vybavené niekoľkými USB portami.

Na počítači nájdeme vždy aspoň jedno paralelné rozhranie - port označený ako LPT1. Najčastejšie slúži na pripojenie tlačiarne paralelným káblom pomocou 25 pinového konektora typu samica, (pin je dierka, alebo výstupok, podľa toho typ samica, alebo samec).

Z ďalších treba uviesť sériové porty, bývajú obvykle dva, označujeme ich COM1 s 9 pinmi typu samec a COM2 s 25 pinmi tiež typu samec a porty typu PS2. Býva na nich pripojená myš, modem, merací prístroj a iné pomalé zariadenia.

Sieťový port slúži na pripojenie počítača do siete typu Internet.

Okrem toho môže byť prítomný aj game port na pripojenie joystiku pre ovládanie počítačových hier. Pre úplnosť uvedieme ešte port s krkolomným názvom PCMCIA, je to definovaný štandard pre pripojenie periférií k notebookom.
FireWire (tiež známy ako i.Link alebo IEEE 1394) je štandard rozhrania vysokorýchlostnej sériovej zbernice pre počítače (a digitálne audio a video) s možnosťou asynchrónneho prenosu v reálnom čase. Systém sa bežne využíva na pripojovanie úložísk dát ako sú externé pevné disky, videokamery, ale tiež pre pripojenie priemyselných video systémov a profesionálnych audio systémov. Výhodou použitia FireWire oproti bežnejšiemu pripojeniu prostredníctvom USB je vyššia efektívna rýchlosť FireWire (i keď nominálna rýchlosť USB 2.0 je mierne vyššia, v praxi je takmer nedosiahnuteľná), výrazne lepší rozvod napájania a možnosť práce bez hostiteľského počítača.

FireWire, s prispením softvéru, je vhodný na vytváranie ad hoc sietí medzi dvoma počítačmi, bez prítomnosti smerovačov. Umožňuje komunikáciu zariadení na princípe peer-to-peer, napríklad medzi skenerom a tlačiarňou, bez potreby využitia systémových prostriedkov a procesora počítača.

Jednotlivé konektory na zadnej stene počítača sú odlišné, takže je prakticky nemožné pripojiť niektorý kábel na zlý konektor.

Na výkonnosť počítača majú vplyv:

· rýchlosť procesora (CPU)

· veľkosť operačnej pamäte RAM

· procesor a pamäť grafickej karty

· počet súčasne vykonávaných aplikácií

Všetky vymenované faktory veľmi úzko súvisia. Výkonnosť počítača ovplyvňuje predovšetkým rýchlosť procesora, ale nedostatok operačnej pamäte pri väčšom množstve spustených aplikácií zníži výkonnosť počítača aj pri veľmi výkonných procesoroch. Každá spustená aplikácia zaberá časť operačnej pamäte. Keď sa táto zaplní, operačný systém vytvorí na pevnom disku tzv. virtuálnu pamäť. Tým, že zápis na disk a čítanie z disku trvá niekoľkonásobne dlhšie ako z operačnej pamäte, klesá aj výkonnosť počítača bez ohľadu na rýchlosť procesora. Procesor na grafickej karte dopočítava detaily obrazu pred odoslaním na monitor. Spolu s pamäťou grafickej karty ovplyvňujú rýchlosť zobrazovanej informácie a tým aj rýchlosť počítača.

Parametre procesora (CPU), predovšetkým jeho rýchlosť sú kľúčové pre výkon celej počítačovej zostavy. Procesor pracuje v taktoch a v každom takte spracuje určité množstvo údajov. Počet taktov, ktoré je procesor schopný vykonať za sekundu udáva jeho rýchlosť, hovoríme aj frekvenciu a meria sa v MHz ( megahertz) resp. GHz (gigahertz).

Pamäť a úložisko (pamäťové médium)

[image: image8.emf]Pamäť typu RAM (Random-Access Memory) je tzv. operačná pamäť počítača. Z tejto pamäte je možné údaje čítať, ale aj údaje do nej zapisovať. Operačná pamäť je vlastne pracovným priestorom procesora. Operačná pamäť uchováva v sebe dáta, len pri zapnutom počítači. Po vypnutí počítača, alebo pri akomkoľvek prerušení napájania elektrickým prúdom sa obsah operačnej pamäte vymaže. 

Pojem pamäť nebol zvolený šťastne. Pod pojmom pamäť si človek predstaví miesto na zapamätanie. Ale operačná pamäť slúži len ako miesto pre prácu procesora a nič si nepamätá. Tento pojem bol zavedený niekedy v začiatkoch PC a už to tak ostalo, neskôr to bolo ťažko meniť.

Pri zapnutí počítača sú do operačnej pamäte zavedené potrebné programy a to predovšetkým operačný systém a jednotlivé obslužné programy na obsluhu jednotlivých častí počítača. Na samotné spracovanie dát je potrebné zaviesť aj príslušný aplikačný program napr. textový editor ak chceme písať dokumenty.

Keď používateľ spustí nejakú aplikáciu, resp. program, tento sa načíta do RAM pamäte. Pri spustení viacerých aplikácií sa táto pamäť postupne zapĺňa. Tým dochádza k spomaleniu práce počítača, lebo údaje, ktoré by sa mali ukladať do pamäte musí počítač ukladať dočasne na pevný disk, aby nedošlo k ich strate. Zápis údajov na disk trvá niekoľkonásobne dlhšie ako ich zápis do pamäte. Z tohto vyplýva, že veľkosť operačnej pamäte (RAM) priamo ovplyvňuje rýchlosť počítača.

ROM (Read Only Memory) – pamäť je iba na čítanie, t.j. nedá sa do nej zapisovať. Informácie sú v nej uložené aj v čase, keď je počítač vypnutý. Najznámejšia je BIOS (Basic Input-Output System), je to pamäť typu ROM a obsahuje inštrukcie operačného systému, ktoré po zapnutí počítača zabezpečujú technické testy hardvéru a zavedenie častí operačného systému z pevného disku do pamäte RAM.

Okrem týchto obsahuje počítač ďalšie druhy pamätí, z ktorých sú najznámejšie, Cache a CMOS.

Cache – vyrovnávacia pamäť, vyčlenená na pevnom disku – používa sa na odkladanie dát a urýchlenie výpočtových procesov.

CMOS (Configuration Memory Operating System) – pamäť zabudovaná do základnej dosky. V tejto pamäti sú uchovávané informácie o konfigurácii počítača. Pamäť je napájaná z batérie, preto sa v nej uchovávajú informácie aj po vypnutí počítača.

Základné jednotky kapacity pamäte: bit (b) a byte (bajt, B), KB, MB, GB, TB.

Kapacitou pamäte rozumieme množstvo dát, ktoré sa do nej vojde. Základom merania kapacity pamäte je jednotka, ktorá dokáže rozlíšiť dve hodnoty, 0 a 1. Táto jednotka, sa nazýva bit (b) (angl. Binary Digit), je základnou jednotkou digitálnej informácie. Je však príliš malá  a preto kapacita pamäte sa udáva v bajtoch (B), (angl. Byte), ktorá ma veľkosť 8 bitov. 

1 bajt (B) = 8 bitov (b). 

Jednotka 1 bajt je množstvo pamäte do ktorej sa vojde práve jeden znak t.j. písmeno, číslica, alebo iný znak napr. %, /, ?, atď.

Najčastejšie sa pri udávaní kapacity pamäte používajú nasledovné jednotky:

1 KB (kilobajt, kde kilo neznamená 1000, ale presne 210 =1024 bajtov),

1 MB (megabajt=220 bajtov) = 1024 KB

1 GB (gigabajt=230 bajtov) = 1024 MB

1 TB (terabajt=240 bajtov) = 1024 GB

Každý operačný systém má určité minimálne požiadavky na veľkosť operačnej pamäte. 

V súčasnosti má štandardne operačná pamäť na PC veľkosť 4 GB.

Hlavné typy médií na ukladanie dát
Pevný disk (Hard disk - HDD)

[image: image10.emf]Pevný disk (jeden alebo viac), je štandardným pamäťovým zariadením PC umiestneným v priestore skrine. Hovoríme aj interný pevný disk.  Ak je pevný disk umiestnený mimo počítača a pripojený pomocou napr. USB portu hovoríme o externom disku. Zjednodušene si ho možno predstaviť ako gramofónovú dosku, potiahnutú z oboch strán magnetickou vrstvou na ktorú sa zapisujú všetky údaje.

Na pevný disk sa ukladajú všetky programy a dáta s ktorými pracujeme. Z neho obvykle počítač bootuje, t.j. pri spustení počítača zavádza do operačnej pamäte operačný systém. Okrem operačného systému sú na pevnom disku umiestnené aplikačné programy a používateľské dáta v súboroch. Z pevného disku sa štandardne spúšťajú aplikačné programy. Všetky údaje, ktoré sú na pevnom disku ostávajú na ňom aj po vypnutí počítača. Všetko čo na počítači vytvoríme napr. napíšeme list, treba pred ukončením práce vždy uložiť na pevný disk. Čo na ňom nie je uložené je po vypnutí počítača beznádejne stratené.

Na označenie kapacity pevného disku počítača používame tie isté jednotky ako pri operačnej pamäti. Kapacita pevného disku je v súčasnosti udávaná v GB (gigabajt) a TB (terabajt). Bežná kapacita pevného disku je v súčasnosti 300 GB.

Počítač pripojený do siete (spravidla LAN) môže využívať aj kapacitu pevného disku na inom počítači - serveri tzv. sieťový disk.

USB flash disk

[image: image11.emf]Ako vonkajšie pamäte sú pre svoj rozmer, kapacitu pamäte a jednoduché ovládanie najčastejšie používané USB kľúče. Sú to malé zariadenia, ktoré sa do počítača vkladajú cez USB (Universal Serial Bus) port. Okamžite po zasunutí možno z nich čítať alebo zapisovať dáta. Rýchlosť zápisu je porovnateľná s rýchlosťou pevného disku, preto možno s USB kľúčom priamo pracovať. Kapacita pamäte bežných typov USB kľúčov je v súčasnosti od 4 - 10 GB.

[image: image12.emf]Mechanika CD-ROM ( CD, Compact Disk )

CD ROM (Compact Disk - Read Only Memory) v preklade značí "kompaktný disk pamäte len na čítanie". To značí, že na CD ROM disk sa nedá zapisovať, nedajú sa naň ukladať súbory. CD ROM jednotka sa stala štandardným zariadením. 
Veľká časť softvéru je distribuovaná práve na CD. Druhým dôvodom je multimediálnosť softvéru, t.j. obrázky, zvuky, videosekvencie (pohyblivé obrázky). Kapacita jedného CD sa pohybuje v rozmedzí 600 až 800 MB. 

Na čítanie CD je v počítači inštalovaná mechanika. Je to vlastne zásuvka na prednej strane počítača, ktorá sa vysunie ak stlačíme tlačidlo. Disk položíme na ňu potlačenou stranou hore a následným stlačením tlačidla sa zásuvka zasunie do počítača. Teraz môžeme z disku čítať, ale len čítať!
Zápis na CD (používa sa aj výraz "napálenie" CD) robí používateľ. Zapisuje sa len na jednu stranu disku. Okrem CD ROM existujú aj zapisovacie CD mechaniky, CD-R (recordable - zapisovacia, pričom zapísať na ňu dáta možno len raz), alebo prepisovacie CD-RW (rewritable - prepisovacia) zariadenia, na ktoré môžeme zapisovať opakovane.

DVD (Digital Video Disk)

[image: image13.emf]V súčasnosti veľmi rozšírená kategória digitálnych diskov je DVD (Digital Video Disk). Má rovnaké rozmery ako bežné CD, ale jej kapacita je neuveriteľná. Na jedno DVD sa zmestí obsah 28 CD. Disk je obojstranný, teda obe strany disku slúžia na zapisovanie. Na čítanie DVD je potrebná DVD mechanika, ktorá vie čítať aj CD disky. Najviac sa DVD používajú vo videotechnike, sú na nich zaujímavo urobené filmy a koncerty. Bežná kapacita DVD je 17 GB.

Vyššie sme sa zmienili o multimediálnosti softvéru, t.j. na ktorom sú nahrané zvuky, obrázky, pohyblivé obrázky. Počítač, ktorý umožňuje takýto softvér spúšťať, t.j. prehrávať hudbu a videosekvencie nazývame multimediálnym počítačom. Je to povedané veľmi zjednodušene, ale pre naše potreby je postačujúce.

Pamäťová karta

[image: image14.emf]Pamäťová karta je prenosné elektronické zariadenie na ukladanie dát. Používa sa v digitálnych fotoaparátoch, PDA, notebookoch, mobilných telefónoch, prehrávačoch, video hrách, digitálnych záznamníkoch a iných elektronických zariadeniach. Karty boli navrhnuté ako náhrada pevného disku pre zariadenia, kde tento nie je možné z rozmerových dôvodov použiť. Typickým príkladom jej použitia je digitálny fotoaparát, keď po nafotení veľkého počtu obrázkov napr. na dovolenke, kde nemáme možnosť prehrať obrázky do počítača, jednoducho vymeníme pamäťovú kartu. Kapacita pamäťovej karty je relatívne vysoká najčastejšie sa pohybuje od 2 GB do 32 GB.

Pamäťové karty v súčasnosti predstavujú šikovné riešenie na rýchle uskladnenie dát, rozširovanie kapacít rozličných zariadení, kde je vymeniteľná pamäť vhodnejšia alternatíva. Má relatívne vysokú kapacitu, je odolná pri zaobchádzaní a voči magnetickým a elektrickým poliam.

Webové (online) úložisko

Sú to pamäťové prostriedky, ktoré poskytuje na svojom webe poskytovateľ služieb pre klientov. Trend ukladania dát na webe sa pomaly presadzuje pred klasickým využívaním prenosných dátových zariadení. Najznámejšími poskytovateľmi voľného dátového priestoru na webe je služba SkyDrive od spoločnosti Microsoft ponúka používateľom 550 MB a dostupná je na adrese www.skydrive.live.com. Služba Gmail, prevádzkovaná portálom google.com ponúka možnosť uschovať dáta vo veľkosti 1 GB. Využívať ju možno na adrese www.gmail.com.

Vstupno-výstupné zariadenia

Zariadenia, ktoré sú pripojené k počítaču a nie sú priamo jeho súčasťou nazývame aj periférne zariadenia. Prostredníctvom periférnych zariadení komunikujeme s počítačom a on s nami. Periférne zariadenia môžu byť:

1. vstupné

2. výstupné

3. vstupno/výstupné

Vstupnými zariadeniami zadávame príkazy počítaču. Medzi najznámejšie patria:
· Klávesnica je stále základným vstupným zariadením PC, slúži na vkladanie textu do textových súborov a na zadávanie povelov pre vykonávanú činnosť počítača. Štandardná klávesnica pre PC má 101 alebo 102 kláves.

· Myš, alebo iné polohovacie zariadenie ako je dotyková plocha Touchpad, alebo polohovacia guľa TrackBall na prenosnom počítači, slúžia na nastavenie polohy kurzora na obrazovke počítača. Uľahčujú a zrýchľujú prácu na počítači a ovládanie programov.
· Skener je zariadenie na snímanie grafickej a textovej informácie z papierovej (ale aj inej) predlohy a jej ukladanie do počítača v elektronickej forme. Obrázky, t.j. grafickú informáciu, ukladá v niektorom z formátov určených na ukladanie grafických dát. Tým sa papierová predloha sprístupní na editáciu v grafických aplikáciách. Dôležité je, že skenery dokážu pomocou špeciálneho rozpoznávacieho softvéru previesť textovú predlohu do podoby, ktorú možno spracovávať ďalej textovým editorom na počítači.

· Digitálne kamery a digitálne fotoaparáty slúžia na rýchle snímanie priestorových objektov. Obľúbené sú tzv. webové  kamery, ide o malé kompaktné kamery prepojiteľné priamo na display PC. Používajú sa predovšetkým pri telefonovaní cez Internet.

· Mikrofón je zariadenie na vstup zvukovej informácie do počítača, predovšetkým hovoreného slova.

· Pákový ovládač Joystick, alebo aj krížový ovládač, slúži na ovládanie počítačových hier. Rukoväť ovládača sa dá vykláňať do strán, je vybavená rôznymi tlačidlami, pomocou ktorých sa dá strieľať, odpaľovať, skákať a vyvolávať všetky akcie, ktoré hra umožňuje.
· Styllus - pero pre dotykovú obrazovku používané predovšetkým pre prenosné počítače Tablet PC a PDA.

Výstupné zariadenia sú určené k zobrazeniu údajov z počítača. Medzi najznámejšie patria:
· Monitor je jedným zo základných periférií PC. Slúži na zobrazovanie textovej a grafickej informácie a ako rozhranie pre komunikáciu počítača s používateľom. Základnými charakteristikami monitora sú: veľkosť uhlopriečky obrazovky, rozlišovacia schopnosť obrazovky, t.j. najvyšší možný počet zobrazovaných bodov, farebná hĺbka obrazu a obnovovacia frekvencia obrazu.
· Tlačiareň slúži na tlačenie textovej a obrazovej informácie na papier alebo iný nosič, napr. na fólie (slide). Tlačiarní je pomerne veľký výber a líšia sa od seba svojou kvalitou, parametrami, cenou, a spotrebou materiálu potrebného pre tlač, ale aj spotrebou elektrickej energie. Základnými typmi tlačiarní sú tlačiarne atramentové a laserové. Pôvodne sa používali aj ihličkové tlačiarne, ale v súčasnosti sa už s nimi prakticky nestretneme.
Z ďalších výstupných zariadení sú to:

· ploter, slúži na tlač veľkoplošnej grafiky ako, plagáty, mapy
· reproduktory, používajú sa na výstup zvukovej informácie
· dataprojektor, používa sa na prezentáciu informácií z počítača na premietaciu plochu
· slúchadlá, slúžia predovšetkým na počúvanie hudby, ale aj inej zvukovej informácie





Štandardná počítačová zostava

	PARAMETRE PC
	Hodnoty

	PROCESOR
ZÁKLADNÁ DOSKA   
	- 2,8 GHz dve jadrá
- L2 cache 4 MB
- FSB 1066 MHz

	RAM
	- 4 GB DDR2

	GRAFICKÁ  KARTA
	- 512 MB DDR2  

	 AUDIOSYSTÉM
	- 8-channel audio

	HDD A MECHANIKA
	- 320 - 500 GB
- DVD RW  (2 vrstvové)

	SIEŤ
	- 10/100/1000 Mbits/sec   
- Gigabit LAN

	DOPLNKOVÁ  VÝBAVA
	- WiFi, LAN, 8x USB,   
- zdroj 400W, čítačka kariet

